Papersnake/gushiwen huggingface dataset:
章帝
王十朋（宋代）

民苦繁苛厌永平，科除惨狱慰群情。不穷窦宪欺君罪，翻被宽柔坏典刑。
和西湖竹枝词二首 其一
马贯（元代）

吴姬轧轧小车红，争来陌上看春风。不敢高声唱歌去，恐惊丞相在船中。
次韵朱元顺食萱草羹
王之道（宋代）

衰年因羁旅，百念日萦绕。
著龟亦何知，夏来又将老。
出处稍不慎，远志成小草。
堂阴有孤芳，纷葩照人好。
谁将忘夏姿，撷芼等蘋藻。
充肠固甚慰，入鼎可堪扰。
糠籺贫者事，甚矣兄逐嫂。
异时餍梁肉，记此一羹饱。
赞王来山爱竹祠前枯竹再生
陈著（宋代）

清护祠香立翠寒，谁知活处发霜痕。
生生与善相为脉，节节是仁皆可根。
方信虚中涵造化，何妨直下长儿孙。
更须就此封培去，千亩成阴百世门。
谢通讲师五偈
释正觉（宋代）

慰心佛氏未萧条，卓卓缁林有俊髦。
知见香熏舌本别，名言垢俊眼棱高。
锦云脚踏冷修月，仙峤牵颓閒钓鳌。
良遂肯从麻谷后，声光矫矫壮吾曹。
山居即事
顾况（唐代）

下泊降茅仙，萧闲隐洞天。杨君闲上法，司命驻流年。

崦合桃花水，窗分柳谷烟。抱孙堪种树，倚杖问耘田。

世事休相扰，浮名任一边。由来谢安石，不解饮灵泉。
同群公登濮阳圣佛寺阁
高适（唐代）

落日登临处，悠然意不穷。佛因初地识，人觉四天空。

来雁清霜后，孤帆远树中。裴回伤寓目，萧索对寒风。
亲郊恭纪三十首 其十八 神厨观笾豆
林熙春（明代）

笾豆宁云则有司，降观亦自费神思。虽然不是供难继，飨帝飨亲全在斯。
风雪
苏辙（宋代）

冬温未宜人，风雪中夜止。
疾雷略吾窗，轻冰入吾被。
病去适三日，惊起存一气。
心安气亦安，二物本非二。
皎然一寸灯，下烛九泉底。
物来无不应，物去未尝昧。
恨我俗绿深，挠此古佛智。
医来视六脉，六脉非昔比。
雪竹
魏野（宋代）

溪南一向几多垂，欲咏终难比并伊。
应是彤庭将御试，麻衣群见折腰时。
仁季再赋亦再赋二首
曹彦约（宋代）

何物清高称月台，雪天佳客照江梅。
谢家玉树庭前发，后土琼江岁里开。
朝日何郎吟未彻，晚风姑射宴方回。
横抛珠玉人间世，只恐江神驾鹤来。
和陈生投赠二首
刘克庄（宋代）

华裾乃肯访衰翁，何德烦君贽一通。
百尺楼真广陵后，千岩宅在鲁家东。
句中有眼参方见，删后无诗论未公。
年少分阴且惜取，老夫不觉已头童。
马太守庙
王十朋（宋代）

会稽疏凿自东都，太守功从禹后无。能使越人怀旧德，至今庙食贺家湖。
车载板二首
王安石（宋代）

荒哉我中园，珍果所不产。
朝暮惟有鸟，自呼车载板。
楚人闻此声，莫有笑而莞。
而我更歌呼，与之相往返。
视遇若抟黍，好音而睍睆。
壤壤生死梦，久知无可拣。
物弊则归土，吾归其不晚。
归欤汝随我，可相蒿里挽。
林明仲自梅屿挐舟招丁道济道揆张思豫及予同饮索诗坐间成六绝七月朔日 题宋庄
王十朋（宋代）

地环碧玉轩窗莹，舟入红云笑语香。下笔惭无少陵句，老怀徒爱宋公庄。
军次阳城烽舍北流泉
李益（唐代）

何地可潸然，阳城烽树边。今朝望乡客，不饮北流泉。
照镜见白发
张九龄（唐代）

宿昔青云志，蹉跎白发年。
谁知明镜里，形影自相怜。
十七日观潮三首
陈师道（宋代）

江水悠悠自在流，向人无恨不应愁。
相逢不觉浑相似，谁使清波早白头。
答高道人二首 其二
释怀深（宋代）

砂盆打破化为尘，始是撑天拄地人。举世只言身是幻，不知谁是幻中人。
迁居罗溪潘邠老昆仲比以火惊相见殊阔作诗调
张耒（宋代）

毕方逐未去，里巷时狂走。
念君箪瓢外，颜室空无有。
误忧黎元谩，烜赫惊户牖。
我虽厌迁次，寒突黔已久。
平生昧奇字，安得君载酒。
滦京杂咏一百首 其十
杨允孚（元代）

狼山山下晓风酸，掩面佳人半怯寒。倚户殷勤唤尝粥，止宜倦客宿征鞍。
饮秦少方家
吕本中（宋代）

秦郎家畔一瓯茶，何处清凉不是家。客子三杯玉泉酒，主人一曲浪淘沙。
凉风叹
白居易（唐代）

昨夜凉风又飒然，萤飘叶坠卧床前。

逢秋莫叹须知分，已过潘安三十年。
国香
高荷（宋代）

南溪太史还朝晚，息驾江陵颇从款。
彩毫曾咏水仙花，可惜国香天不管。
将花托意为罗敷，十七未有十五余。
宋玉门墙纡贵从，蓝桥庭户怪贫居。
十年目色遥成处，公更不来天上去。
已嫁邻姬窈窕姿，空传墨客殷勤句。
闻道离鸾别鹤悲，藁碪无赖鬻蛾眉。
桃花结子风吹后，巫峡行云梦足时。
田郎好事知渠久，酬赠明珠同石友。
憔悴犹疑洛浦刀，风流固可章台柳。
宝髻犀梳金凤翘，尊前初识董娇饶。
来迟杜牧应须恨，愁杀苏州也合销。
也把水仙花说似，猛省西家黄学士。
乃能知妾妾当时，悔不书空作黄字。
王子初闻话此详，索诗裁与漫凄凉。
只今驱豆无方法，徒使田郎号国香。
元夕侍宴豳风亭观灯 其五
严嵩（明代）

绛蜡千枝凤，金桥万道虹。瑞云华盖上，明月禁城中。

镐宴沾同乐，尧年庆屡丰。宸游端可颂，俚曲愧难工。
南巡得代和杨侍御韵
戴琏（明代）

牂牁按节已经年，赢得新霜点鬓边。忧国壮心仍似旧，感时诗兴不如前。

北归敢载殊方物，南望空馀附郭田。最爱冰壶尘不入，娟娟秋月好同妍。
贺叔父为犹子成室
陈普（宋代）

五典三纲宇宙，千金九鼎祖宗身。
茶租急切同胞义，冰蘖规模一个仁。
日月照临伦理得，山川回合栋梁新。
教人以意非言语，此事由家更及民。
雪 其十
徐积（宋代）

团团藓晕埋青钱，稍稍竹树藏绀鞭。鸬鹚覆水鱼沉渊，罞罿蔽地禽冲天。

梅房处女莺坐禅，草头稚子松耆年。浮光飞沫人游川，斜行大字鸿书笺。

壮士可论持守坚，美人休说容华鲜。乞馀之夫尤慕膻，附炎之子弥胁肩。

穿花走马锦藏鞯，垂云阅武车张旃。虢姨满路空遗钿，陈妃倚阁真神仙。

有人情似山中泉，其情浓如春深烟。留下断芦云蓑篇，长令雪满淮之田。
耕图二十一首·持穗
楼璹（宋代）

霜时天气佳，风劲木叶脱。
持穗及此时，连枷声乱发。
黄鸡啄遗粒，乌鸟喜聒聒。
归家抖尘埃，夜屋烧榾柮。
离泗上
韦骧（宋代）

晓雾锁长淮，初阳熨未开。造舟行险滑，舁竹势迟徊。

回野苍茫合，严风浩荡来。归耕如有地，劳苦曷为哉。
胭脂梅
李龙高（宋代）

卸却云衣明月珰，轻朱傅脸锦为裳。古来美艳多招妒，不似临风且淡妆。
赠廖凝（时凝居南岳）
韦鼎（唐代）

君与白云邻，生涯久忍贫。
姓名高雅道，寰海许何人。
岳气秋来早，亭寒果落新。
几回吟石畔，孤鹤自相亲。
寄意（二首）
方太古（明代）

春风吹桃花，游子未还家。
洞口桃花片，多人未曾见。
浙江晚望
释智圆（宋代）

景象依依满目前，倚筇闲望思凄然。
隔云清磬山傍寺，照水孤灯渡口船。
荡漭落潮平古岸，参差归雁没遥天。
钱王霞业今何在，牢落荒城积野烟。
送赵吏部
释善珍（宋代）

健才事声名，抚案走百吏。
法家冠柱文，好以杀为戏。
要留百年思，莫令一时畏。
近时攀辕民，未必皆民意。
送张四隐直游边
刘敞（宋代）

吾昔读汉书，远嘉马文渊。慷慨有大志，不辞走穷边。

尝言功名期，当及少壮年。生图万里勋，死裹马革还。

此语颇豪荡，书之在青编。其人虽已亡，其意犹凛焉。

羌戎未伏诛，王旅多丧偏。安得如此人，西行陇与汧。

借筹资方略，还为天子言。海上惟叹息，今时岂无贤。

忽闻张公子，奋起殊欣然。历览泾渭旁，究观敌根源。

宁复谢古人，正堪豁忧煎。卫青出行伍，去病幸有天。

相继取封侯，有若翻手间。男儿谁不如，可得甘弃捐。

读书反三黜，何用师孔宣。我岂少游徒，规规守乡田。

力弱非志弱，送君心长悬。
寄题吴介夫专壑七咏·横舟
刘学箕（宋代）

山崦少人渡，夕阳横钓艖。
颠风卷重险，争浪扬层波。
送君超兄还武陵 其一
袁宏道（明代）

碧江波叠晓霜肥，换尽生蕉细缕衣。榴火烂时诸彦集，蜡梅香里一骑归。

糟坛博社轻扬入，鹤侣鸥群自在飞。枉渚阳山凭寄语，道人魂梦久相依。
马腾
宋无（元代）

桃李宫城近，偏承雨露恩。
至今耕种地，一半作花园。
震山岩
莫若晦（宋代）

一岩孤峻出尘埃，下瞰僧坊七宝台。
鸿鹄凌空无碍去，浮山供望有情来。
临风笑语飘飘远，举酒襟怀落落开。
莫讶作诗诗句好，醉魂飞自月边回。
秋晚
晁说之（宋代）

居恨日不过，复此秋云暮。
一岁余几何，挽之安得住。
老矣且勉学，高谈非所与。
贫贱苟不惭，势力则不惧。
凉飙幸已多，宁烦赋不遇。
塞下曲
李颀（唐代）

少年学骑射，勇冠并州儿。直爱出身早，边功沙漠垂。

戎鞭腰下插，羌笛雪中吹。膂力今应尽，将军犹未知。
贺仲长得子
程俱（宋代）

华光深閟养黄芽，又见婴儿继女牙。好赋梦熊诗百首，年年持赠老仙家。
瓶梅
赵蕃（宋代）

骤逢初粲粲，俨立更亭亭。
汲井洗醉尽，倦谭挥麈停。
搜诗未穷妙，能画孰遗形。
风日人间苦，飞仙不假翎。
和许右史寄怀曾水部之作 其一
李攀龙（明代）

右史怀人弄彩毫，华阳秋送白云高。遥知水部开椷处，不独钟山照锦袍。
满戌有日置酒学宫为诸友赠别
程公许（宋代）

左绵山川平且宽，周遭四境皆奇观。广文官曹冰雪寒，摧风剥奇无时安。

巧手无面良独难，惭汗如沈时一叹。浪浪春奇红杏坛，堆盘苜蓿空阑干。

三年转烛槐梦残，明当西郊挂征鞍。平生但知取友端，忍御艾萧捐杜兰。

丁宁何须劝加餐，活计不但故纸钻。孔辙回环颜一箪，君民尧舜无两般。

此印万古元不刓，聚奎堂中俨衣冠，尚友谨勿轻圬墁。

丈夫事业期不刊，脚根牢取百尺竿。
书事
陆游（宋代）

本来只道千钧重，看破元无一羽轻。
日月光明天广大，不妨啸傲过平生。
癸酉岁元日中书致斋感事
晏殊（宋代）

一叶春王拆瑞筇，八斋西省夕香浓。
多年不宿金闺署，半夜再闻长乐钟。
却展旧编探史汉，更惭高步接夔龙。
十思三省无荒豫。千载亨辰岂易逢。
蒲氏别墅十咏·芙蓉溪
文同（宋代）

晓霭滋花色，晴辉发水光。
何人露新缬，不管著秋霜。
潭溪十咏 其五 宴坐岩
刘子翚（宋代）

青青榹树林，下荫苍藓石。幽人宴坐时，怀抱忘其适。

不见暮樵归，寒山雨中碧。
九日观骑射同子约作
皇甫汸（明代）

江东少年子，结束逞雄材。夜宿歌姬馆，朝登选将台。

轻飙连骑发，弯月抱弓开。二谢登高处，聊同戏马回。
寄仲彝县尉
葛绍体（宋代）

别后平安未有书，秋风客里定何如。
西湖纵是芙蓉好，不似山家橙橘初。
甲戌春偕诸子游鼎湖，雨中晚泊 其二
成鹫（清代）

同游有约兴腾腾，信宿寒江寝复兴。假寐耦将孤鹤影，苦吟分得钓鱼灯。

春多滞雨愁为客，老厌风尘愧作僧。何事洞天归不得，此心多恐负良朋。
清明日书亦庵壁二首 其二
张镃（宋代）

光阴高柳欲飘绵，拂著蔷薇锦壁连。莫道行人总无识，定因罗爵爱门前。
闻彝叟游展江亭
韩维（宋代）

西亭不觉又春风，弱柳微波四面中。
更欲烦君亭下看，海棠枝上浅深红。
病起
陈宗远（宋代）

事业书千卷，生涯菊一篱。
约居悭间卜，多病颇知医。
看镜癯添骨，挼髭笑解颐。
闭门方得趣，不诵北山移。
与山庄子仁侄东园看梅四首
杨万里（宋代）

手种江梅五百窠，小窠开早更花多。
就中一树尤清绝，恼杀先花看杀他。
步绕梅花遍一园，得花妙处忽欣然。
元来别有看花眼，笑向山庄死不传。
怀襄阳郭户曹
刘敞（宋代）

远身适荆楚，苦掾寄书题。他日相思甚，终年引望迷。

销忧岘山醉，招隐鹿门栖。勿以徒劳故，全家自此携。
次韵王贤良赠阳先生 其二
邹浩（宋代）

嚣嚣所乐本非穷，曾向真乘悟色空。闻说近添方外友，清谈应得晋人风。
寿钱性方六十
黄光照（清代）

扰扰龙麟转斗忙，眼看时变鬓成霜。伤心一领辽东帽，济物千金肘后方。

老未得閒诗有债，健能行乐酒犹狂。王孙裸葬庄周梦，生死齐观念两忘。
送隐直辟青州幕府
刘敞（宋代）

全齐七十城，表海寄名卿。开府驰羔雁，除书得俊英。

借筹心感激，凭轼气纵横。浩荡军中乐，从容稷下生。

士由知己用，禄以及亲荣。送别羞长铗，能无归去声。
偈颂七十一首
释了惠（宋代）

这些业种自何来，虽不同门共一家。
连累山僧至今日，一重枷上又添枷。
病起五首
刘克庄（宋代）

躬圭宝箑俱藏起，出入惟消笠与簑。
农说雨旸差有准，客谈间与易传讹。
丰年海熟田尤熟，圣代朝和野亦和。
纵使大寒并大暑，小车时出至行窝。
忆临朐山居
张象津（清代）

三载秋风劳梦魂，曾经采药入烟村。四山红叶客双屐，一坞白云家半门。

宿果收完芳树老，名花开尽石床温。武陵旧事凭谁问，拟殖田庐长子孙。
陶渊明
方苞（清代）

陶潜经世人，志不关沮溺。观其咏春蚕，自视侪禹稷。

东皋日荷锄，忧勤同运甓。春风沂水情，孔颜宜命席。
自渑于洛循谷水行百余里
司马光（宋代）

已烦谷水远相送，更得嵩峰遥见迎。
水碧峰青看未足，却愁前到洛阳城。
喜李翰自越至
刘长卿（唐代）

南浮沧海上，万里到吴台。
久别长相忆，孤舟何处来。
春风催客醉，江月向人开。
羡尔无羁束，沙鸥独不猜。
双泉
文彦博（宋代）

长剑并弹霜气豪，白虹半折秋云高。濯缨洗耳更何处，世人回看轻鸿毛。
玉椀
弘历（清代）

玉椀来回部，输诚供阖阊。召公怀不宝，韩子戒无当。

异致白毛鹿，引恬赪尾鲂。劳徕非力并，天眷奉昭彰。
过招贤渡档四首
杨万里（宋代）

一江故作两江分，立杀呼船隔岸人。
柳上青虫宁许劣，垂丝到地却回身。
题啸竹轩
李新（宋代）

借与江风入茂林，低低戛玉伴龙吟。
琅玕影动分清奏，鸾凤声寒得至音。
妙处成文元有节，虚中出乐自无心。
子期一听终区别，流水高山不在吟。
减字木兰花（中秋独与静之饮）
吴儆（宋代）

碧梧秋老。满地琅玕纷不扫。门掩黄昏。惟有年时月照人。凄凉满眼。肯作六年灯火伴。莫说凄凉。来岁如今天一方。
黑潭龙
白居易（唐代）

黑潭水深黑如墨，
传有神龙人不识。
潭上驾屋官立祠，
龙不能神人神之。
丰凶水旱与疾疫，
乡里皆言龙所为。
家家养豚漉清酒，
朝祈暮赛依巫口。
神之来兮风飘飘，
纸钱动兮锦伞摇。
神之去兮风亦静，
香火灭兮杯盆冷。
肉堆潭岸石，
酒泼庙前草。
不知龙神享几多，
林鼠山狐长醉饱。
狐何幸？
豚何辜？
年年杀豚将喂狐。
狐假龙神食豚尽，
九重泉底龙知无？
黄宽夫示诗不已自和前二首答之 其一
刘克庄（宋代）

冥搜藻思殊精鍊，细读蓬心稍豁开。我窃高年惭绿竹，君持半偈试黄梅。

肯为唐季小家数，须做僧中大辨材。吸尽鱼龙虾蟹子，不妨一蹴至如来。
蚊二首 其二
刘克庄（宋代）

昔曾蹴龙象，而况尔区区。敢以一只口，当吾七尺躯。

□生形猥琐，扑杀血模糊。欲换秋衣著，渠犹恋布襦。
阳山大雹
吕本中（宋代）

建炎庚戌正月尾，阳山雨雹大如李。疾雷先驱风御随，顷刻云屯遍千里。

初疑地轴开九渊，固阴惊蛰神龙起。又恐帝出发震怒，下扫炎荒除疠鬼。

破窗穿牖□□横，触石摧林势难比。疑是晓色方窥檐，惨澹复黑迷巾履。

披衣欲兴还就枕，𥔀磕崩腾喧两耳。吾君圣德过成康，胡虏凭陵殊未已。

中原郡邑半丘墟，铁骑犹思犯南鄙。安得天威假庙谟，恢复两河端可俟。
求仁复示怨句次韵
晁补之（宋代）

闻说高情久沉寥，絷维谁与永今朝。
五车犹累方书好，万物先今辩说雕。
已向季咸心独醉，更缘顺子意都消。
清秋璧月凉如水，莫遣纤云翳紫霄。
即事寄孙世行吕玉绳二首 其一
汤显祖（明代）

平昌四见碧桐花，一睡三餐两放衙。也有云山开百里，都无城郭凑千家。

长桥夜月歌携酒，僻坞春风唱采茶。即事便成彭泽里，何须归去说桑麻。
花王三诗 其一 绿牡丹
邓云霄（明代）

静倚雕栏半掩嚬，青皇偏与十分春。羊权条脱逢仙子，金谷明珠换美人。

袜染洛波浮翠色，裙摇湘竹动芳尘。可怜嫩叶如眉黛，秉烛相看意转亲。
汉关 其二
屈大均（明代）

黄云不逐锦车还，望绝天南有汉关。青冢易成兰麝土，紫台难汉苧萝山。

空将春色归龙塞，岂有长城在玉颜。才似少卿人更恨，相逢无计与刀环。
惠州西湖次董养吾韵
黎伯元（元代）

荷花十里桂三秋，今日余杭负胜游。千古边疆开骆粤，一湖风景占罗浮。

峰翔白鹤留坡老，水似愚溪待柳侯。东向幽亭寻野史，流芳南土几监州。
北窗
陆游（宋代）

帘影参差午漏前，盆山绿润雨余天。
诗无杰句真衰矣，酒借朱颜却怅然！海燕理巢知再乱，吴蚕放食过三眠。
名泉不负吾儿意，一掬丁坑手自煎。
会稽绝句三首
曾巩（宋代）

花开日日插花归，酒盏歌喉处处随。
不是心闲无此乐，莫教门外俗人知。
次蒋侍御重阳后病起登丰山韵 其二
黄廷用（明代）

秋杪升高同谢眺，天南缥缈起云峰。若迷桂岭乡心远，莫为湘江客思浓。

皂盖逢人如有问，青山何处不相容。请看陶令开三径，敢儗王公食万钟。
秋怀 其四
刘城（明代）

梧桐凤所宿，鸢鹯不敢栖。蓐收一秉令，绿叶辞高枝。

灵鸟既不至，百尺干奚为。瑟琴娱世耳，不如委涂泥。

夷仲自放废，守正亦知几。秋山有佳色，行歌宜采芝。
爽台为朱同伯赋
欧大任（明代）

江上飞涛树杪开，豫章西北有高台。挥毫万里雄风起，拄笏千山爽气来。

楚客凤歌无世念，汉家龙种尽天才。兔园赋雪延枚叟，洒酒平芜醉几回。
答徐秀才
韦应物（唐代）

铅钝谢贞器，时秀猥见称。岂如白玉仙，方与紫霞升。

清诗舞艳雪，孤抱莹玄冰。一枝非所贵，怀书思武陵。
送秋 其三
汤储璠（清代）

我今飘泊何所成，扣船但欲为商声。惟有秋风不世情，昨来江上相和鸣。

落叶哀蝉亦叹息，逋臣嫠妇皆涕零。此时月白霜露清，我心所感犹和平。

但愁过此多冰雪，其声凛栗难为听。
游灵石
朱熹（宋代）

百尺楼台九叠山，个中风景脱尘寰。危亭势枕苍霞古，灵石香沾碧藓斑。

佳景每因劳企仰，胜游未及费跻攀。何当酬却诗书债，遂我浮生半日闲。
家子英觞菊招饮偕慰三作 其二
张洵佳（清代）

胜携梅岭一枝春，多谢分香到故人。漫道秋深渐零落，越经霜打越精神。
千顷廨院观司马才仲遗墨次韵
释道潜（宋代）

濛濛春雨暗村桥，竹里禽啼婆饼焦。度谷倦闻车轧轧，穿林愁饼马萧萧。

细窥陈迹僧坊静，默想风流鄙吝消。浮魄沉魂今已矣，无人为作楚词招。
戏赠王推官诚中
唐庚（宋代）

乃祖赋混成，津涯极深远。家学到诸郎，文字复清婉。

今作劾鼠吏，于理诚未稳。怒草三千牍，驰驿奏龙衮。

上问今安在，幕职补阆苑。召赐数刻对，叹息相见晚。

纵未置青琐，亦应校黄本。九万里扶摇，忽若驰峻坂。
开元天宝杂咏 失题
萧立之（宋代）

六宫粉黛谩三千，妃子椒房宠自专。应恨长门锁秋鬓，君恩也赐洗儿钱。
再和四首
郭印（宋代）

万象森罗不可收，一亭览尽胜高楼。
涂山南觐尊乔岳，渝水东朝合众流。
烟起人家天欲暮，云归海峤月当秋。
此时此景尤佳绝，约客重来信有由。
次韵诸公从驾景灵宫二首
苏颂（宋代）

太清宫庙近蓬莱，连日天门六扇开。
万乘旌旗冲晓过，两宫舆辇诘朝来。
城中三水河通汉，庭下千官棘映槐。
老稚扶攜同祝圣，年年常此望昭回。
次韵伯崇登滕王阁感旧盖闻往时延阁公拜疏于此云
朱熹（宋代）

金阙银台梦想中，楼前拜舞皂囊空。十年殄瘁无穷恨，叹息今人少古风。
亲友招呼鼎至简以二绝句 其一
程公许（宋代）

倦客归来住不多，颇思散策日相过。胶胶扰扰败人意，那得长閒共切磋。
长信草
宋徵舆（清代）

青青长信草，无意学逢迎。不厌凄凉地，春来还自生。
杜少陵祠
李流谦（宋代）

赤绂银章玉骨寒，焚香再拜泪汍澜。
黄花郪县仍羞见，好月鄜州只独看。
可是一生长客路，故应千古恨儒官。
蚤知涉世元如此，悔不霜林斫钓竿。
偈颂一百零九首
释可湘（宋代）

眼若不睡，诸梦自除。
心若不异，万法一如。
佛也无，魔也无，
今朝五月五，何用钉桃符。
咏史上·审配
陈普（宋代）

谋袁大似为曹谋，却道辛毗破冀州。
五夜邺沟深二丈，袁公神武一时休。
叶县道中
国梁（清代）

岦岌瞻黄城，沦漪爱滍水。黄城多山田，土膏一何美。

己无问津多，尚见耦耕子。滍水昔不流，昆阳丛战鬼。

青磷夜无光，太平今久矣。叶公玩龙台，何处存遗址。

空令茅店壁，侈传道元纸。王乔号仙令，朝天双凫驶。

亡何下玉棺，一卧不肯起。今古一丘貉，凭吊亦徒尔。

墟里多穰穰，道左冢累累。逐逐马輠尘，登顿我未已。

惟当读好诗，清风溅霜齿。
送崔生
李新（宋代）

斥鷃意自适，举俛欢一枝。
安知抟扶摇，乃有万里期。
鸣凤困高冈，愧此腹背衣。
我无琼蕤浆，可以疗酒饥。
一税西南风，勉从黄鹄飞。
留别柳中庸
李端（唐代）

惆怅流水时，萧条背城路。离人出古亭，嘶马入寒树。

江海正风波，相逢在何处。
穷冬吟
邵雍（宋代）

十二月将终，还惊岁律穷。
藏冰方北陆，解冻未东风。
草昧徒寻绿，花梢强觅红。
探春春不见，元只有胸中。
骢马
杨炯（唐代）

骢马铁连钱，长安侠少年。帝畿平若水，官路直如弦。

夜玉妆车轴，秋金铸马鞭。风霜但自保，穷达任皇天。
感皇恩·骑马踏红尘
赵企（宋代）

骑马踏红尘，长安重到，人面依前似花好。旧欢才展，又被新愁前了。未成云雨梦，巫山晓。
千里断肠，关山古道，回首高城似天杳。满怀离恨，付与落花啼鸟。故人何处也？青春老。
塞下曲 其八
张应申（明代）

愁入银缸秋夜长，金刀玉尺总凄凉。从来闺里流黄月，不减卢龙塞上霜。
丑奴儿
张孝祥（宋代）

无双谁似黄郎子，自郐无讥。月满星稀。想见歌场夜打围。

画眉京兆风流甚，应赋蛜蝛。杨柳依依。何日文箫共驾归。
文度以大笏见遗奇伟特甚非鄙人所称拟柏梁体
李处权（宋代）

南越巨象何壮哉，齿牙脱落岁几枚。
削木混真易以埋，玩视常恐生怒猜。
良工到手能剪裁，成此大笏莫与偕。
远随舶贾凌涛雷，论贾奚啻百琼瑰。
异贶忽自王孙来，珍藏十袭敢遽开。
莹如截玉无纤埃，照人冰彩满袖怀。
惟君许我王佐才，我亦自负刚不摧。
他年致主登中台，垂绅峨弁直斗魁。
正色凜凜天可回，帝傍奸佞须击排。
恢复洪业平泰阶，写之丹青上云台。
忆帝京（黔州张倅生日）
黄庭坚（宋代）

鸣鸠乳燕春闲暇。化作绿阴槐夏。寿酒舞红裳，睡鸭飘香麝。醉此洛阳人，佐郡深儒雅。

况坐上、玉麟金马。更莫问、莺老花谢。万里相依，千金为寿，未厌玉烛传清夜。不醉欲言归，笑杀高阳社。
皇帝阁端午帖子
许应龙（宋代）

卑服即康功，君王俭德隆。
却颁罗与葛，恩渥被群工。
五鸣鸡
陈绳（清代）

标标引嗉自呼名，太极平分似绘成。二十五声随漏滴，底须侵晓候鸡鸣。
送赵伯藏添倅永嘉
楼钥（宋代）

分教分符恰五年，异乡几若故乡然。
归来几作池塘梦，送别欲随驺御仙。
目断甘林应饱熟，手栽栾实想芳鲜。
邦人若问老州牧，为说清霜绕鬓边。
偈颂二百零五首 其十九
释正觉（宋代）

夤缘心，和合相，傀儡棚头呈伎俩。打破画屏归去来，家山田地还清旷。

扫断情尘，沥乾识浪。虚明游践兮风月一壶，梦冷转身兮雪云万丈。
献周世宗
钟谟（唐代）

三年耀武群雄服，一日回銮万国春。

南北通欢永无事，谢恩归去老陪臣。
次韵米黻二王书跋尾二首
苏轼（宋代）

三馆曝书防蠹毁，得见来禽与青李。
秋蛇春蚓久相杂，野鹜家鸡定谁美。
玉函金钥天上来，紫衣敕使亲临启。
纷纶过眼未易识，磊落挂壁空云委。
归来妙意独追求，坐想蓬山二十秋。
怪君何处得此本，上有桓玄寒具油。
巧偷豪夺古来有，一笑谁似痴虎头。
君不见长安永宁里，王家破垣谁复修。
元章作书日千纸，平生自苦谁与美。
画地为饼未必似，要令痴儿出馋水。
锦囊玉轴来无趾，粲然夺真疑圣智。
忍饥看书泪如洗，至今鲁公余乞米。
再用韵三首
裘万顷（宋代）

蕙帐一冬无苦寒，梦回长是日三竿。
那知今夜剡溪路，月淡扁舟水满滩。
题滁州醉翁亭
欧阳修（宋代）

四十未为老，醉翁偶题篇。
醉中遗万物，岂复记吾年。
但爱亭下水，来从乱峰间。
声如自空落，泻向两檐前。
流入岩下溪，幽泉助涓涓。
响不乱人语，其清非管弦。
岂不美丝竹，丝竹不胜繁。
所以屡携酒，远步就潺湲。
野鸟窥我醉，溪云留我眠。
山花徒能笑，不解与我言。
惟有岩风来，吹我还醒然。
跋冯文简公赠朱忠靖公帖四首
袁说友（宋代）

忠靖由来世不殊，昔年我亦见今謩。
至今犹有家风在，却恨丘原起日无。
书●幔亭集卷十四 其一 闽中元夕曲
徐熥（明代）

满城箫鼓沸春风，爆竹声喧凤蜡融。三十万家齐上彩，一时灯影照天红。
李廉衣来京己两月矣遍寻不晤感赋 其一
戴亨（清代）

道义偶然合，绸缪遂至今。早知松柏性，不畏雪霜侵。

阔别三年久，相思此日深。徽音如在望，跂睇缈云岑。
凴高吟
邵雍（宋代）

谁将酷烈千般毒，变作恩光一派深。
惆怅先民不复见，更凴高处尽沉吟。
菩萨蛮·新寒中酒敲窗雨
纳兰性德（清代）

新寒中酒敲窗雨，残香细袅秋情绪。才道莫伤神，青衫湿一痕。
无聊成独卧，弹指韶光过。记得别伊时，桃花柳万丝。
减租诗
朱瞻基（明代）

官租颇繁重，在昔盖有因。
而此服田者，本皆贫下民。
耕作既劳勤，输纳亦苦辛。
遂令衣食微，曷以赡其身。
殷念恻予怀，故迹安得循。
下诏减十三，行之四方均。
先王亲万姓，有若父子亲。
兹惟重邦本，岂曰矜斯人。
醉落魄
詹玉（宋代）

小窗银烛。轻鬟半拥钗横玉。数声春调清真曲。拂拂朱帘，残影声红扑。

垂杨学画蛾眉绿。年年芳草迷金谷。如今休把佳期卜。一掬春情，斜月杏花屋。
江干
安璜（清代）

两过横塘一夜凉，菰芦深处藕花香。持鳌且倒金樽月，莫问沧江是异乡。
游灵岩
俞德邻（宋代）

蹑石扪萝一径通，凭阑极目思无穷。川明竹树萧疏外，人语烟云杳霭中。

风月五湖西子舸，楼台千古梵王宫。艰难隐遁寻幽憩，晤语无人忆赞公。
寄王司马公度
王越（明代）

坎止流行总付天，功名何用苦忧煎。
樽中有酒宜欢饮，世上无人再少年。
六国竟销苏子印，万金空铸邓通钱。
悠悠世事俱成梦，但得清闲即是仙。
息夫人
宋之问（唐代）

可怜楚破息，肠断息夫人。仍为泉下骨，不作楚王嫔。

楚王宠莫盛，息君情更亲。情亲怨生别，一朝俱杀身。
赠嗣直弟颂十首
黄庭坚（宋代）

江南鸿雁行，人言好兄弟。
无端风忽起，纵横不成字。
昭君怨 其二 乙丑九日前二日偕元择、茂叔、季功登高作
郭应祥（宋代）

去岁银山塔上。今岁金山塔上。屈指到泉江。再重阳。

有菊不妨同戴。有酒不妨同醉。嘉客与佳宾。两俱新。
贺新郎（杜子昕凯歌）
刘克庄（宋代）

尽说番和汉。这琵琶、依稀似曲，蓦然弦断。作么一年来一度，欺得南人技短。叹几处、城危如卵。元凯后身居玉帐，报胡儿、休作寻常看。布严令，运奇算。

开门决斗雌雄判。笑中宵、奚车毡屋，兽惊禽散。个个巍冠横尘柄，谁了君王此段。也莫靠、长江能限。不论周郎并幼度，便仲尼、复起嗟微管。驰露布，筑京观。
野人致枸杞青蒿
刘敞（宋代）

味薄时共笑，野人犹相高。春田有馀暇，馈我杞与蒿。

酌酒谢其意，采之亦诚劳。城中多好事，过半称贤豪。

杯肴具五鼎，珠玉轻一毫。将之献门下，皆有千金褒。

何故背此计，而反从吾曹。淡泊徒自乐，膏芗未能叨。

信知老农美，颇欲耕东皋。因閒有馀力，从尔观芟薅。
春夜次韵答肯堂兄
邓深（宋代）

天赋疏慵性，身将四十年。
逢欢开口笑，遇醉倒头眠。
世事多翻覆，时光易变迁。
置之无足校，五字要清圆。
冬日可爱（一作陈讽诗）
张正元（清代）

寒日临清昼，辽天一望时。未消埋径雪，先暖读书帷。

属思光难埋，舒情影若遗。晋臣曾比德，谢客昔言诗。

散彩宁偏煦，流阴信不追。馀辉如可就，回烛幸无私。
北塘重九
韩琦（宋代）

堪嗤唐彦鄙连疆，不信重阳草木霜。樽里有花荷万叶，三年酣赏好风光。
嘉则拟红衫四貌 其三 秋江把钓
徐渭（明代）

戴进不得武英收，为抹勾漏绛钓裘。若使今朝逢沈四，真成伯乐哭骅骝。
谒申屠御史 其一
王义山（宋代）

向来汉相肃朝纲，建武中兴又说刚。等是当年名御史，到今百世又流芳。
禅人并化主写真求赞
释正觉（宋代）

神定气平，心空智明。
其机静而自应，其用虚而不盈。
寒潭月落，霁夜河横。
绍了亡祖位，借功成佛名。
建立因缘皆尔尔，刹尘世界与众生。
入关述
戚继光（明代）

少年好纸笔，长事行间役。落落惭父书，为国空驰驱。

三吴早分惭，一麾岂惮远。两越五六秋，水犀雄貔貅。

南征复七载，鲸波息闽海。百粤虑转深，谁怜和氏心？

千金几垂罄，松菊荒三径。紫泥俨回鸾，万里重入关。

稽颡玉墀侧，回头惊泽国。已分老楼船，羯来忽朝天！

古来忠与义，自可居蛮狄。何当圣主恩，付以羽林军。

有怀未及吐，出振渔阳旅。讵意流涕余，翻向长沙居！

嗟哉渔阳镇，边愁不可问。凄其塞上行，何处古长城？

偶逢路旁女，泣下前致语：“阿郎戍边陲，何来轻薄儿？

莫展合欢席，置妾章台陌。郎忧未能纾，妾忧殊难祛。

踟蹰日挥泪，王孙数停骑。呼酒意翩翩，谁不窥婵娟？

但谓青楼下，安有罗敷者！力竭计方穷，匕首飞白虹。

将以谢天纪，未忍先郎死。赤胆犹斗悬，寸心亦金坚。

相期在白首，郎能知妾否？行行蓟门东，云沙迷晴空。

寒衣欲前挈，北向更呜咽。不怨夫婿未封侯，愿持妇德如金瓯”。

听罢拂须三太息，谁信红颜气英特！
题张宪副山水
李昌祺（明代）

何郎画法咸称工，层峦复嶂生笔峰。昼阴作寒云雾密，树色凝黛岚烟浓。

千崖万壑骤雨歇，洗出重叠金芙蓉。超腾犹奔马，奋迅若蛰龙。

忽偃遽竦森嵷巃，瑶簪琼笋杳霭磨高穹。淋漓墨沈夺天巧，能令造化无全功。

恍惊摄提初，宇宙开洪濛。结就仙岩之，峻琵琶之雄。

玉气夜白丹光红，参苓芷术飘香风。留侯奕叶远孙子，卜筑讲学栖其中，每将林泉芳润咽嗽怡心胸。

辞家入仕三十载，旧隐萝径屐迹莓苔封。地宽壤沃景寥阒，绝胜海上人罕得到蓬莱宫。

虚亭临泓细路绕，小桥横岸新流通。箨冠苧服物外叟，寻幽览胜棹轻舫，两眼饱看船头峰。

耆山鬼谷贵溪水，秀淑代有贤才钟。嗟予本是钓耕者，宦途浪寄浮萍踪。

老至百念都成空，惟存传癖兼诗穷，可怜触处随病翁。

宁思枣如瓜，弗羡印似斗，但愿引退休微躬。庙堂长揖别卿相，疃畦徐步偕樵农。

体倦荫双松，神閒抚孤桐。窗间故笈父书在，掩关坐读歌时雍。

身虽未行梦先往，浩然兴落盘洲东。还君此轴匣琴剑，悬车不待今年冬。
公绰示及生日以九龙泉为寿依韵奉答
蔡襄（宋代）

多谢山人远祝延，寿杯仍是九龙泉。
余生事事无心绪，直向清凉度岁年。
感遇诗三十八首·其二十八
陈子昂（唐代）

昔日章华宴，荆王乐荒淫。
霓旌翠羽盖，射兕云梦林。
朅来高唐观，怅望云阳岑。
雄图今何在，黄雀空哀吟。
渭阳马上对月
周光镐（明代）

马上三更月，边庭万里秋。清光悬渭曲，星露湿吴钩。

风籁泉声细，天山夜火收。羁愁兼别思，此际转悠悠。
题巨商壁
靓禅师（宋代）

去年巢穴画梁边，春暖双双绕槛前。莫讶主人帘不捲，恐衔泥土污花砖。
六月初七夜与岭南族中长少二十二人乘月泛西湖示诸同游
陈亮（宋代）

落日动高兴，轻舟过碧浔。方欣齐桡乐，复惜群山阴。

时爱波上月，清光犹未沉。乍离洲渚浅，稍入蒲荷深。

花香袭人衣，水风凉我襟。杯行吸素彩，曲度飘清音。

繁华不可再，新赏良在今。
醉中作
徐瑞（宋代）

岁月惊虚掷，风霜信饱更。
蚤知穷有命，惟以饮留名。
人事宜藏拙，天工亦恶盈。
浩歌因起舞，月到纸窗明。
武康邑俗 其一
董嗣杲（宋代）

邑俗尚巫诞，竭力营鼎俎。无方绝此幻，举口辄龃龉。

衰世无真儒，反欲构室处。顾我暂尔栖，信得子不语。
爇心香 岐阳镇张同监问修行
马钰（金朝）

休问因缘，各做修行。古人言、两句堪听。人人有分，个个圆明。

但事情疏，心情净，达长生。

元气盈盈，大法成成。□初观、日月停停。光辉莹莹，龙虎平平。

觉本真真，常寂寂，永宁宁。
送陈庆伯三乎
赵蕃（宋代）

衢信相望百里间，从来疏阔若为颜。
与君既亲亦有故，他日当期数往还。
题单父宋希贤孝友诗卷
许有壬（元代）

家贫身壮赘它门，有志浑如不赘人。致乐致哀终子职，肯教秦法变彝伦。
送君当远涉
陈基（元代）

送君当远涉，兰舟桂为楫。君去不思家，妾梦长相接。

采莲将遗君，采花不采叶。妾貌不如花，君心不如妾。
和庭诲苦雨不出
黄庭坚（宋代）

端居广文舍，暑服似纯绵。
绿竹尘蒙合，红榴日炙蔫。
披襟风入幌，洒面雨连天。
莫借角巾垫，勤来坐马鞯。
鹧鸪天（绍兴戊辰岁闰中秋）
向子諲（宋代）

明月光中与客期。一年秋半两圆时。姮娥得意为长计，织女欢盟可恨迟。

瞻玉兔，倒琼彝。追怀往事记新词。浩歌直入沧浪去，醉里归来凝不知。
三仙洞
林枝桥（明代）

磴道何岧峣，虚堂莽萧瑟。上有餐霞人，意閒貌古洗。

中者腹便便，卸襟带不结。或历落嵚崎，支离如自失。

或佩古青萍，草屦轻袍帻。情态虽各殊，总与人寰别。

道人不洒扫，空砌堆乱甓。巧栋閒窜鼠，破帷或走虱。

岩中诸香火，狞者烂金壁。独有古仙真，柴门掩白日。
初秋戏作山居杂兴俳体十二解 其二
杨万里（宋代）

蚤起翻成坐睡昏，鹊声唤我步前轩。竹扉日隙针来大，射壁千千弹子痕。
旅兴寄张惠之
冯时行（宋代）

始觉归耕晚，从谁话此情。
但能安食息，敢复计声名。
留滞烦书信，艰难愧友生。
有怀悲不尽，归鸟暮云横。
书惠崇师房
释希昼（宋代）

诗名在四方，独此寄间房。
故国寒涛阔，春城夜梦长。
禽声沈远木，花影动回廊。
几为分题客，殷勤扫石床。
郡斋有紫薇双本自朱明接于徂暑其花芳馥…因诗纪述
杨於陵（唐代）

晏朝受明命，继夏走天衢。逮兹三伏候，息驾万里途。

省躬既跼蹐，结思多烦纡。簿领幸无事，宴休谁与娱。

内斋有嘉树，双植分庭隅。绿叶下成幄，紫花纷若铺。

摛霞晚舒艳，凝露朝垂珠。炎沴昼方铄，幽姿闲且都。

夭桃固难匹，芍药宁为徒。懿此时节久，讵同光景驱。

陶甄试一致，品汇乃散殊。濯质非受彩，无心那夺朱。

粤予负羁絷，留赏益踟蹰。通夕靡云倦，西南山月孤。
岑公洞
韦骧（宋代）

耽耽石洞天开镌，岑公之隐来何年。一朝仙去名晦然，商人受香忘所传。

舟抑不进方省愆，奉香入洞舟乃前。灵踪自此人拳拳，至今乾溢皆致虔。

恍忽应祷殊无偏，我来敬谒岁欲迁。舣泊沙碛登舁肩，蹴踏锦石行江壖。

洞门屣步侵云烟，瞻望塑像钦华颠。挺之作记誇唐贤，勒珉虽昏辞尚全。

却恨戾止非炎天，不见百尺悬飞泉。唯有岩窦声涓涓，顷之自可遗尘缘。

况乃投隙图留连，嗟予远宦方拘挛。搜奇寻胜姑勉旃，此日得此澄心渊。

安能摆脱追神仙，临崖浪笔书长篇。
横翠亭
周密（宋代）

晴空漠漠迷苍烟，凭阑一望心茫然。旧游已落飞鸟外，新诗应在归云边。

亭高千里纳山色，人静万物争春妍。天涯倦客早归去，空山日暮多啼鹃。
奉和陆鲁望白菊
郑璧（唐代）

白艳轻明带露痕，始知佳色重难群。终朝疑笑梁王雪，

尽日慵难蜀帝魂。燕雨似翻瑶渚浪，雁风疑卷玉绡纹。

琼妃若会宽裁剪，堪作蟾宫夜舞裙。
会同馆
李思衍（宋代）

万间顶𩕳翠光团，千尺廊腰眼界宽。鸭脚参天风雨老，龙髯蛰地雪霜寒。

庭花飞墨空遗恨，宫叶流红不忍看。古往今来只如此，夕阳搔首倚阑干。
同游独山 其二
彭汝砺（宋代）

独山亭子山之心，万竹相围尽翠阴。古刹地幽红日永，悬崖人静碧云深。

轻风细细无朝夕，劲节依依自古今。吏役几嗟诗笔废，兴来不惜为君吟。
西师底定伊犁捷音至诗以述事
乾隆（清代）

乘时命将定条枝，天佑人归捷报驰。
无战有征安绝域，壶浆箪报迎王师。
两朝缔构敢石继，百世宁绥有所思。
好雨优霑王宇拓，敬心那为慰心移。
送家叔通守光山二首
李洪（宋代）

籍甚贤通守，吾家叔父尊。
暂淹纡旧绶，久合拥朱轓。
楚甸重分刺，边城已息屯。
前驱须少伫，天子有恩言。
颂古五十三首
释文礼（宋代）

亲到龙潭已暗投，夜深谁共御街游。
纸灯吹灭狼烟息，坐断中原四百州。
閒卿遽垂和答复依元韵戏之
强至（宋代）

师怨白云相望久，撇然便欲揽征衣。
其如飞雪能留客，不放禅翁及早归。
西河（钱塘）
方千里（宋代）

都会地。东南王气须记。龙盘凤舞到钱塘，瑞烟回起。画图彩笔写西湖，波光溶漾无际。

翠栏最宜半倚。柳阴骏马谁系。鳞差观阁接飞翚，衙庐万垒。倒空碧浸软琉璃，云收天净如水。

夕阳照晚听近市。沸笙箫、欢动闾里。比屋乐逢尧世。好相将载酒寻歌玄对。酬答年华莺花里。
读秦纪七绝
刘克庄（宋代）

逐客古人先后相，绝它柏翳皆兰陵。
况书旧德优诸子，吕览今编入六经。
赵倅昴发第四十六
文天祥（宋代）

风雷飒万里，大江动我前。
青衿一惟悴，名与日月悬。
为林执中赋茂林十咏 其二 方池霁月
王恭（明代）

海云飞尽见冰奁，止水无声堕玉蟾。凉影满天秋袂冷，为谁遥夜独钩帘。
端午帖子 其二 太上皇帝阁
周必大（宋代）

甲库供团扇，宸毫御古诗。龙蟠仍凤翥，谁数晋羲之。
题润公看经室
张守（宋代）

润公看经室，山气翠霏霏。花雨当轩堕，松云入座飞。

凿池泉绕霤，采木露沾衣。欲觅三山石，空惭心赏违。
题汉祖庙
李商隐（唐代）

乘运应须宅八荒，男儿安在恋池隍。
君王自起新丰后，项羽何曾在故乡。
古乐府杂题二十绝 其十七 北风吹裙带
王世贞（明代）

袅袅婷婷骄上春，狂风摇荡不由身。君王莫问吹多少，可是吴郎画里人。
柴门晚步
张嵲（宋代）

柴门一延竚，暮色集四山。
雨歇林蔼变，岁阴岚气寒。
峰高看月上，巢昏迟乌还。
游眺暂自适，裴回反长叹。
幽思招隐作，怆恨南涧篇。
羇怀定谁识，凄然独掩关。
酬王判官和九日韵 其一
陈傅良（宋代）

皇华六辔按倭迟，博采参差到接余。我独内惭无具甚，万家亦免釜生鱼。
五言秋日言志一首
智藏（唐代）

欲知得性所，来寻仁智情。气爽山川丽，风高物候芳。

燕巢辞夏色，雁渚听秋声。因兹竹林友，荣辱莫相惊。
灵泉览古
韩琦（宋代）

灵馆骊山下，开元迹尚遗。莲穿喷玉溜，字缺照人碑。

古殿天姿晦，真工石像奇。羽衣沉旧曲，锦雁失前池。

不见长生鹿，犹看连理枝。辞雄小杜句，意尽老陈诗。

治乱由斯监，贤愚共一悲。时君自奢俭，绣岭此何知。
长风 其一
钱澧（清代）

长风动湖水，黄鹄起飘飘。立秋已昨日，岁序逝莫要。

我有百廿指，难终赖渔樵。计更出门去，痛久筋骸凋。

默卧念京师，长路漫迢遥。尚欣人不忌，所志非金貂。
广陵蒋生死十四年尸犹温有妻子存尝有书自远与其家
刘攽（宋代）

三径积荒草，玉棺不上天。初疑青竹葬，有值吴门仙。

妻子同脱屣，衣冠如蜕蝉。何年独鹤归，悲歌城市迁。
曹梦良自许峰来访留山间数日赋诗数十章复出四绝见赠次韵 其四
王十朋（宋代）

与君连夕灯前语，胜读千年窗下书。八斗文章千里足，未应低首掾桐庐。
自福建接富氏姊来齐河官署
戴亨（清代）

昔别辽河畔，今来济水滨。寻常一分袂，二十七年人。

兄弟尚谁在，存亡各怆神。高年思骨肉，庶一慰慈亲。
道人延翠轩
王恭（明代）

山水婵娟扫黛屏，清晖迢递到柴扃。
云归独树天边小，雪罢孤峰鸟外青。
寒藓带花侵卷幔，野泉流叶近闲庭。
浮生只解人间事，未得从师种茯苓。
新寨饯南归客
黄庭坚（宋代）

初更月蚀缺半璧，三更北风雪平屋。
夜寒置酒送归客，长歌燕雁灯前落。
故园无书已十月，目极千里云水隔。
客方有行乃未已，归且经予江上宅。
比邻诸老应相问，为道於今不如昔。
新知翻手覆手闲，故人江南与江北。
有时日高天气清，炙背南轩把书策。
可怜斯人巧言语，今已埋没黄土陌。
乃知生前倾意气，不用身後书竹帛。
往在江南最少年，万事过眼如鸟翼。
夜行南山看射虎，失脚坠入崖底黑。
却攀荆棘上平田，何曾悔念身可惜。
辞家上马不反顾，谈笑据鞍似无敌。
迩来多病足忧虞，平地进寸退数尺。
意气索然成老翁，所有鬓发犹未白。
闲居为妇执薪爨，宿处野人争卧席。
昔壮今衰殆不如，吾恐未必不为福。
寄声诸老善自爱，客行努力更强食。
门前种柳今几长，戒儿勿令打鸂鶒。
春晚归来踯躅间，为公置酒临江阁。
秋夜歌
陆游（宋代）

书生白首无处著，病卧空斋夜萧索。
茶铛飕飕候汤熟，灯檠簌簌看烬落。
山童唤起已复倒，顾影自笑如孤鹤。
人言富贵堕骇机，一生穷愁正不恶。
架上故裘破见肘，床头残酒倾到脚。
问君何以鏖霜风，悠然卧听山城角。
春日十二韵
吕本中（宋代）

看花不忍摘，忆在历阳时。梦挟春风走，生嫌莫景移。

老人扶杖隐，诸少倚歌迟。懒拙今谁问，漂流只自知。

久无红颊映，但有白须随。一世半疾病，百年常别离。

谩成归隐梦，频有送行诗。痛饮心犹在，高吟病不宜。

未应讥偪仄，或恐胜肥痴。何日江南去，秋帆满意吹。
金陵作
赵汝蓥（宋代）

龙虎帝王宅，凤凰仙子台。
六朝遗事冷，八月夜潮回。
陇雁秋仍到，江花晚自开。
凭高一樽酒，何代独无才。
次韵李参政秋怀十绝
魏了翁（宋代）

河神不恤吾民勤，涛头射山危欲倾。
似闻凌云滩头水，前日肉薄几危城。
酬朱元顺参议
王之道（宋代）

舟来自金沙，敢避江路绕。
计程逾五月，书劳比三考。
湖阴见君处，取别殊草草。
因思会面难，相从意弥好。
新诗何所似，绘纤错华藻。
赓酬愧空疏，祗益我心搅。
亨否有时命，恭倨任妻嫂。
行矣无忘饥，俗谚戒一饱。
白发
顾逢（宋代）

一茎白一茎，两鬓忽然更。
难把黄金买，从教青镜明。
染来不似旧，镊去又重生。
多少人无此，相看未可轻。
嵩山十志十首·枕烟庭
卢鸿一（唐代）

临泱漭兮背青荧，吐云烟兮合窅冥。怳欻翕兮沓幽霭，
意缥缈兮群仙会。窅冥仙会兮枕烟庭，竦魂形兮凝视听。
闻夫至诚必感兮巅，契颢气，养丹田，终仿像兮觏灵仙。
寄彦衡弟
俞原（明代）

衰病侵寻雪满颠，悭囊不仗买山钱。齑盐蔬食无兼味，风雨茅茨只数椽。

孤陋岂能谐世态，六藏聊复待天年。弟兄音问何由得，老眼时时望日边。
鹊踏枝 游园
钟蕴（清代）

眼见秋来秋已尽。红蓼开残，秋也无光景。竹外渔歌低自应。

一溪落日平如镜。

薄暮轻寒霜降近。斗草篱边，翠色看犹嫩。怪煞主人常抱病。

从教芜秽黄花径。
夏雨叹
仇远（元代）

六月溧阳三日雨，山田喜足低田苦。
学中亦有北铃圩，低处水深三尺许。
秧苗浸倒根已浮，再种何由能入土。
老夫寓居西郭外，厌听村村蹋车鼓。
唇焦面黑嗟农夫，此生悔不业樵渔。
有山可采水可钓，免得晓夜忧耕锄。
去年一熟才了逋，今年再熟力始舒。
岂期不待稻花白，併随荇藻归江湖。
溧阳近与丹阳接，不雨由来三数月。
河流浅涩田干枯，练湖放水通舟楫。
人间既是寒暑同，天上何为雨暘别。
愿移此雨慰彼心，还我朱明作炎热。
自临川泛舟还归因假前韵寄粹老提举朝议兼简知府龙图丈 其二
彭汝砺（宋代）

舟行朝市隔，恣意看溪山。天地青春远，江湖白日閒。

偶随鸥独往，却与燕俱还。时节清明近，应须屡破颜。
自湖尾至欧崎村一丘松竹步入其间乃白莲堂有
丘葵（宋代）

笑踏冬晴过一村，谁家松竹护柴门。
初来犹似行婆室，良久方知鹿苑园。
煮茗相邀论白业，据梧不觉到黄昏。
娟娟梅树梢头月，不待开花已断魂。
题辛道士房
储光羲（唐代）

全神不言命，所尚道家流。迨此远南楚，遂令思北游。

先生秀衡远，玉立居玄丘。门带江山静，房随瑶草幽。

逍遥三花发，罔象五云浮。自有太清纪，曾垂华发忧。

大年方橐籥，小智即蜉蝣。七日赤龙至，莫令余独留。
题桃源书院
舒坦（宋代）

三月桃源路，先生安在哉。
青衫尚颜色，蜂蝶已尘埃。
白鹤山云暗，金鸡洞锁开。
神游追不返，峦岳自崔嵬。
晓行
陈沆（清代）

破晓才分路，输啼响复停。大霜疑小雪，残月避高星。

树影连村暗，鸡声带水听。谁家林馆静，幽梦未曾醒。
王倅寄弟富池酒边述兴
董嗣杲（宋代）

竹亭难障隔淮尘，补种疏花几树春。
若忆六龙南渡日，到今我亦是流民。
静观堂闲咏六首 其六
倪之煃（清代）

不须弹铗赋归来，尽日耽书万虑灰。斗室最宜山客静，荆扉惟虑故人开。

翛然自得春风点，乐矣无忧陋巷回。堪笑疏狂刘阮辈，忘机何必待衔杯。
和富公十二人中第二人绝句
苏颂（宋代）

再迁蝉冕官三事，早上龙旂节一双。
富贵两忘心不动，天魔如见亦归降。
拟寒山寺 其一○四
释怀深（宋代）

人生被爱使，奔走如奴仆。爱官被官牵，爱财被财畜。

昼夜不曾闲，身心一暂足。佛云恩爱奴，斯言真可录。
车中望最高峰
郭之奇（明代）

征车偃蹇出松林，望入云丛最顶岑。为问三千三百六，可容一步一孤吟。
再叠前韵别鹤峰
方一夔（宋代）

仙鹤来富春，造次欲手控。偶然留一吷，唤醒千年梦。

兴来屡相过，小醉侧春瓮。笑谈惊座人，输泻无底洞。

森然栝柏材，曾伴扬州贡。班门无弃物，一睨果奇中。

当今搆廊庙，况闻栋桴空。行看飞腾去，不待吹嘘送。

我亦懒散人，笺注鄙玄众。向何写怀抱，清苦等吟哢。

诗来出其右，云月困朝弄。风檐数四读，愈我岑岑痛。

复作摩天飞，不斗鸡鹜鬨。何时款君门，共把果下鞚。
满江红 口贞居开得月轩
俞和（明代）

□□桃华，又一□、元都春色。彷佛记、主家阴洞，不多尘迹。

竹里棋枰憎鸟污，人间鹤语无人识。□古风、迟暮却相逢，庞眉客。

沟水涨，云充斥。环堵隘，花狼籍。似石鱼湖小，酒船宽窄。

庭下已生书带草，傍人错认扬雄宅。问青天、明月落谁家，无心得。
丙申泊东流县
黄庭坚（宋代）

前日发大雷，真成料虎头。
今日伐鼓出，棹歌傲阳侯。
沧江百折伐，及此始东流。
东流会宾客，建德椎羊牛。
野语尚信然，小市黄芦洲。
惟有采薪翁，经营往伐舟。
槠枥尽斤斧，山童烟雨愁。
送温玉斋三尹擢典鲁藩
赵完璧（明代）

一杖清秋且未归，锦帆先送楚云飞。高风旷世惊青眼，落日遥云隔翠微。

江国有情人去后，客怀无计雁来稀。王门久负云和曲，此日淮南正可依。
送煦庵兄至朱仙归途偶成
欧阳述（清代）

归路马蹄熟，夕阳蝉语忙。秋心动寥阔，别恨满青苍。

沙起村墟失，天低草树长。孤踪休感喟，青眼有垂杨。
杨柳枝·已谢芳华更不留
玉真（宋代）

已谢芳华更不留。几经秋。故宫台榭只荒邱。忍回头。塞外风霜家万里，望中愁。楚魂湘血恨悠悠。此生休。
凝道之什
湛若水（明代）

尹尹击鼓，于樵之巅。乃荐乃献，尹公之贤。于贤维何，德义迁迁。

尹尹击鼓，烟霞之下。乃咏乃歌，饯尹公者。于咏维何，德音雅雅。

亦既击鼓，亦既考钟。以宴以乐，公坐于宫。维公在宫，威仪颙颙。

击鼓喤喤，考钟锵锵。以乐以宴，公坐于堂。维公在堂，德容不忘。

维钟维鼓，维瑟维琴。何以假之，嗣此德音。维此德音，维樵之岑。

维琴维瑟，维钟维鼓。维以足蹈，维以手舞。其乐未央，公晏灵府。

作乐歌舞，出饯尹公。声影悬矣，送之九龙。九龙跃跃，导之以樵风。

谁其主之，兀厓来同。
牡丹
归仁（唐代）

三春堪惜牡丹奇，半倚朱栏欲绽时。天下更无花胜此，

人间偏绽贵相宜。偷香黑蚁斜穿叶，觑蕊黄蜂倒挂枝。

除却解禅心不动，算应狂杀五陵儿。
偈颂二百零五首
释正觉（宋代）

难难难是遣情难，情尽圆明一颗寒。
大法眼，不相谩。
面前不破案山碍，直下无津识浪乾。
用前韵呈硕父昆仲
赵蕃（宋代）

嗟我失脚堕棘榛，寸步有若千里行。
穷山自缚数椽屋，便认怀玉为里门。
扁舟泛从吴楚转，远游欲赋惭无文。
他乡喜见两表弟，把臂劳苦仍如勤。
夜窗款坐屡续灯，有酒更倒樽如岑。
只今一笑莫轻失，转首便恐成后今。
要知后会涉何许，慷慨忍对临风襟。
故有如子未多有，立身行己须自钦。
不惟门户在所寄。异日亦足张吾军。
寄俞太中山人
魏野（宋代）

相访住三年，初终道一般，
知心於我异，屈指似君难。
有物皆同咏，无书不共看。
草堂今独处，宁免动长叹。
鹧鸪天·题画丐丐画图
况周颐（清代）

惨绿韶年付酒杯。江关萧瑟庾郎才。无声诗笔凭谁识，只合髯苏作伴来。
腰带缓，鬓霜催。吹箫我亦老风埃。劝君莫唱莲花落，水逝风飘太可哀。
西江月（咏冬十首）
张抡（宋代）

有限光阴过隙，无情日月飞梭。春花秋月暗消磨。一岁相看又过。

逢酒须成痛饮，临风莫厌高歌。虚名微利两如何。识破方知恁么。
洞庭题咏十一首·橘圃
王阮（宋代）

外貌千层绿，中心一晕红。
封侯吾不愿，颜羡木奴丰。
禅人请赞
释师范（宋代）

似牛无角，似驴欠尾。
突个形容，诚难比拟。
无所思，无所为，
卧月眠云谁得知。
与云耕重会复别
释文珦（宋代）

久别思见面，重逢反成悲。
相持问年纪，各在桑榆时。
道途筋力残，玄发成素丝。
时命苟不遭，有才亦奚为。
荣华既非愿，但愿亡寒饥。
眼前且相慰，老别难再期。
此语亦良苦，君心还自知。
清明 其二
胡贞干（清代）

春雨连朝涨碧池，竹林新笋透阶墀。不须更制青精饭，惟喜新参玉版师。
乙卯元宵多雨
姜特立（宋代）

连年旱气民愁食，及至春来又雨霖。
湿麦卧泥难辨草，寒蔬入市贵如金。
灯辉不到愁人眼，节物空惊老者心。
且喜今朝日光出，更须风力扫重阴。
琴操十一首 其一 龟山操
胡应麟（明代）

龟之峻嶒兮望鲁之疆。龟之凭陵兮蔽鲁之邦。迟迟余行兮载贽于筐。余怀以怦怦兮胡为去父母之乡。
天台道中
释惠嵩（宋代）

满川梨雪照斜曛，野水交流路不分。
隔岸一声牛背笛，和风吹落渡头云。
次韵和吴季野题岳上人澄心亭
梅尧臣（宋代）

空山旧迳绿苔满，古寺斋盂白薤蒸。
暑雨坐中飞漠漠，野泉林外落层层。
从来胜绝皆离俗，未有幽深不属僧。
唯爱溪头一寻水，莫闻流浪莫闻澄。
江神子（建安悬戏赵德庄）
韩元吉（宋代）

十年此地看花时。醉题诗。夜弹棋。湖海相逢，曾共惜芳菲。前度刘郎今度客，嗟老矣，鬓成丝。

江梅吹尽柳桥西。雪纷飞。画船移。满眼青山，依旧带寒溪。往事如云无处问，云外月，也应知。
禅人并化主写真求赞
释正觉（宋代）

眉目十分，精神一段。
岩高释迟，木老春来缓。
古涧明月宾，青山白云伴。
借光何处不分身，刹刹尘尘谁解唤。
生查子
李漳（宋代）

家承阀阅高，人擅闺房秀。嫁得伯鸾夫，直是齐眉偶。榴花著子时，萱草宜男候。一笑捧觥船，共祝人常寿。
成都二月十五日补试院呈同官
项安世（宋代）

向来耆旧日争辉，太息西来万事非。
一笑烘堂吾岂敢，百年尤世泪仍挥。
洋洋大国风流在，奄奄诸生气息微。
欲挽岷江注东海，吾衰无力只思归。
渔家傲 原作绽字，韵复，疑误
丘处机（宋代）

夜来又见银河绽。碎翦鹅毛交加乱。染画素山如粉面。路难辨，加加万里如铺练。密洒高楼风似箭。江边听得渔翁唤。玉作棹竿银索缆。船行慢。水流冰结梨花绽。
忆崔生
红绡妓（唐代）

深洞莺啼恨阮郎，偷来花下解珠珰。

碧云飘断音书绝，空倚玉箫愁凤凰。
君用承事载酒筠溪上分韵得竹字
李弥逊（宋代）

高荷盖水临风曲，美人却扇耀红玉。
溪翁爱这看不卟，密竹阴中坐幽独。
南邻新醅手自洒，贮以鸱夷转山腹。
折松扫云谢羁束，近水亭台晚香馥。
峰峦中央帖寒玉，影落杯心卧山绿。
长瓶纵横盏未覆，更遣长须隔帘赎。
酒酣歌罢睡已熟，觉来星稀斗插屋。
人间此景眼未触，只欠桓伊弄霜竹。
题吴表兄雪鹤山茶图
金朋说（宋代）

飘然六出舞长空，四顾楼台玉砌中。
却被两般来点破，鹤呈丹顶树头红。
醉蓬莱（灯前想像胜集，和韵）
李曾伯（宋代）

问前身应在，香醉山中，今存风烈。佳夕招延，清论度飞屑。玉斝盈盈，金英点点，标格侬家别。好个凉天，更无滴雨，只欠些月。

菊客兰兄，纷纷侪辈，纵尔芬芳，输我高洁。鼻观先知，羞取俗颜悦。解后成欢，从容挹爽，何羡广寒折。我有高吟，为君纪此，一段奇绝。
送莫仲节状元归省
柳珪（唐代）

青骢聚送谪仙人，南国荣亲不及君。椰子味从今日近，

鹧鸪声向旧山闻。孤猿夜叫三湘月，匹马时侵五岭云。

想到故乡应腊过，药栏犹有异花薰。
边草
岑徵（明代）

秋霜凋不尽，野烧亦何为。大漠连天远，平沙失路歧。

青归胡后冢，白没李陵碑。久戍王孙老，归期总未知。
抄戊辰十月近稿七首
刘克庄（宋代）

畴昔荣途分寸跻，危机不合上云梯。
凤皇池有人争夺，鹦鹉洲云客敢题。
早不修真坏丹灶，晚方受录脱金闺。
羽毛只可如鸦雀，谁遣君为吐绶鸡。
奉寄子高卢兄五十韵
苏泂（宋代）

君才如骕驦，道里未可量。
读书患脉络，如海东赴洋。
五年隔异县，信若参与商。
昨者戒车马，故意改未尝。
我家小于斗，下榻出仓黄。
绳枢三椽共，君视犹雕梁。
贫又少甘脆，而君甘秕糠。
晨兴乌鹊先，夕憩星宿张。
上言体金玉，时节登虞唐。
下言复家世，努力事文章。
琐细及儿女，骨肉谊莫当。
君来历州府，所在诸侯良。
肝胆皆善子，子去锥脱囊。
问胡独善我，风雨度钱唐。
我时熟君指，又不罗酒浆。
何况动隣里，磨刀向猪羊。
青灯两夫影，陈义劝交相。
谓言经时留，十日又理装。
但携本经册，沃州山水乡。
子宁舍我去，我意未子忘。
相逢一岁短，相别一日长。
何缘子吾所，不然我君傍。
君虽老马姿，今乃骥服箱。
刷燕日千里，阔步徐康庄。
江水有时西，东下斯滥觞。
奫{上大下沦}至澎湃，穿溜极怀襄。
死生渠有命，贫贱士之常。
孔融委曹操，汲黯皋张汤。
人生出处分，荣谢均阴阳。
念我懒拙病，久已在膏盲。
此方困忧患，懲艾百虞创。
安时而处顺，天道不可详。
鲁连蹈东海，屈原赋沅湘。
此志竟未遂，眼看都茫茫。
君怀万金产，待价空四方。
古闻韫椟贵，世有刖足伤。
蓝田种洵美，死鼠名须防。
鲁方秉周礼，汉亦绝楚粮。
易求哥舒翰，难觅张子房。
英雄出儒素，金印垂襕裳。
吾祖元佑末，奉使讋戎羌。
子孙失遗武，史册无晶光。
君家著胆略，并驱从两狼。
弯弓射敌首，灭敌使走藏。
此事属乃翁，翁今膂力强。
问翁来何时，九月天雨霜。
此时君适我，促膝话绳床。
作诗致近讯，愿子益自将。
君看绕指柔，会作百炼刚。
岂云建厦缺，期子柱明堂。
咏怀 其三
鄂尔泰（清代）

天道有终极，人事互更迁。造物讵不仁，斯理固自然。

勿为失者笑，勿为得者欢。凉风来北窗，得失谁复言。
旅次舟中对月寄姜公（此公，丁泉州门客）
欧阳詹（唐代）

中宵天色净，片月出沧洲。皎洁临孤岛，婵娟入乱流。

应同故园夜，独起异乡愁。那得休蓬转，从君上庾楼。
白鹤
姚勉（宋代）

白鹤有奇质，从古巢神仙。
饥餐必瑶草，渴饮惟琼泉。
朝飞阆苑霞，莫宿炎洲烟。
一从落尘埃，六翮翦不全。
身居樊笼中，心往云霄边。
长鸣欲谁诉，顾影私自怜。
清都梦如昨，欲去曾无缘。
安得支道林，使之遂飘然。
巴女词
谢遴（明代）

巴川积水极岷峨，巴女明妆艳绮罗。为语秋江风浪急，断肠休唱《木兰歌》。
赠棋客黄尤工象棋
张明中（宋代）

黑甜政饱谁剥啄，手提楸枰敲软玉。
浩浩胸中龙虎韬，冷笑局软人射鹄。
粤昔尝闻黄石公，圯桥一卷岂易通。
报韩孺子未传者，秘谋犹有在江夏。
君今寓意在弈棋，计画何止六出奇。
长驱席卷容易取，不羡宣城与别墅。
皇家今欲复土疆，烦公赤手缚鬼章。
句
鲍寿孙（宋代）

千篇异代垂金薤，一曲当竹忤玉环。
和刘后村梅花百咏
方蒙仲（宋代）

儿时两颔已生髭，一饱皇皇亟失时。
索性断它烟火气，餐英汲润当朝炊。
次韵孙翊尉
李石（宋代）

子佩青青得玉工，先生老矣舞雩风。
仙官便拟轻藜藿，我欲求为田舍翁。
钟庆饮别
葛绍体（宋代）

日添一线酒壶边，小阁连装胜去年。
明夜月生何处有，短帆风定下塘船。
扣角
方岳（宋代）

东家打麦声鼓魄，西家缫丝雪能白。
中间草屋眠者谁。不农不桑把书册。
书中宇宙三千年，凡几变灭成飞烟。
不知读此意何用，蓬藋拄迳荒春田。
东家麦饭香扑扑，西家卖丝籴新谷。
先生带经驾黄犊，扣角前坡烟水绿。
朱鸟航
胡宿（宋代）

浮航二十四，一一跨淮中。此地名朱鸟，当年踏彩虹。

香尘迷旧路，寒水荡遥空。日暮惊飞盖，翩翩下渚鸿。
十一二用喜雪韵四首 其一
吴潜（宋代）

水泼衾裘夜卧难，也休暖足唤端端。平生自是冰为氏，此际何端火纪官。

无色图从天地展，有声画与古今看。忽思十万边兵冷，肤体相关岂独胖。
和象翁绝句
卫宗武（宋代）

恰好轩窗傍竹开，绝胜舞榭与歌台。
枞枞甲刃丈夫立，弹压炎威不敢来。
夏日
陆游（宋代）

山下柴荆昼不开，苔生古井暗楸槐。
新诗哦罢闲无事，移取藤床睡去来。
颂古一百首 其十五
释智愚（宋代）

行吊先桃茢，丧车后纸钱。老胡门下客，宁可入黄泉。
陪郡侯出郊劝农六绝
洪咨夔（宋代）

劝农冠盖出江干，马上东风觱栗寒。
珍重春衫唾花碧，画眉狼籍道傍看。
宴李家宅
佚名（唐代）

画屏深掩瑞云光，罗绮花飞白玉堂。银榼酒倾鱼尾倒，

金炉灰满鸭心香。轻摇绿水青蛾敛，乱触红丝皓腕狂。

今日恩荣许同听，不辞沈醉一千觞。
柯山红树行
李慈铭（清代）

故人家在柯山曲，门外溪流转寒绿。板桥一抹长林西，尽日烟霞看不足。

山深几日生秋风，树色尽作胭脂红。斜阳隔山渲金碧，画屏惨淡开天工。

平昔看山爱秋晏，写入吴纨白团扇。画中佳赏谁最同，浊酒扁舟载王翰。

寻君摇指松扉开，破帽风前笑相见。第五桥边诗思多，林阴席地共婆娑。

年年好景常如此，放眼湖山一醉歌。远水遥山入秋暮，多少征途此中去。

渔舍多依薜荔湾，估船偏问鸳鸯渡。王郎去客嵩汝间，余亦劳劳别故山。

江路雁来知有梦，白云秋尽几时还。燕云越树动成忆，把臂王郎忽长别。

黄沙落叶满长安，寒日萧萧素车出。著屐平生定几回，遗诗读罢更堪哀。

分明洛水疲驴道，曾得家山一面来。遥怜瘦沈依山住，红到山中几千树。

已是题诗失酒徒，扇底风光更何处。何日僧庐返病身，绿萝禅榻结比邻。

西头更触浮生恸，满目山阳笛里人。
蓦山溪
李之仪（宋代）

晚来寒甚，密雪穿庭户。如在广寒宫，惊满目、瑶林琼树。佳人乘兴，应是得欢多，泛新声，催金盏，别有留心处。

争知这里，没个人言语。拨尽火边灰，搅愁肠、飞花舞絮。凭谁子细，说与此时情，欢暂歇，酒微醺，还解相思否。
月夜拟李陵诗传
汪元量（宋代）

河梁日将暮，游子安所从。
执手古路侧，征裾飘长风。
行行忽已远，眇若孤飞鸿。
人生非松乔，代谢自有终。
长当崇令名，赤心以为忠。
光禄朱卿挽词 其五
李廌（宋代）

畴昔始龙馆，能声到海隅。兆民方菜色，境政独蒲卢。

尚赖德弥邵，安知今也无。犹闻江左郡，荒政徯来苏。
咏蜡梅呈李仲孙
刘才邵（宋代）

霜铺鸳瓦茸茸白，红日破寒舒晓色。小枝斜傍碧阑干，光透香融娇欲滴。

缘何便證紫金容，胜妙从来众香国。时世梳妆嫌不称，岂假嫩黄拂宫额。

清润疑和玉髓膏，鲜妍似鍊鸾蜂液。团香掠蕊太辛勤，堪笑蜜房屯羽客。

更有一般超绝处，画史尽工描不得。漏板丁丁夜向阑，金波浸影寒光溢。

赏奇自昔属多情，况复南人多未识。恰及开时寄一枝，后时便恐香难拾。

须藉高才与发扬，妙句收归花萼集。
梅花百咏 其十二 粉梅
冯子振（元代）

玉妃平碾白朱砂，散作春风六出花。夜半月明霜露重，满襟清泪湿年华。
南旺湖夜泊
宗臣（明代）

落日孤舟下石梁，蒹葭寒色起苍茫。青天忽堕大湖水，明月长流万里光。

中夜鸬鹚回朔气，南来鸿雁乱胡霜。他乡岁暮悲游子，涕泪时时满客裳。
春日丘翁同游三山之陂返酌天王寺二首 其二
李梦阳（明代）

一树秾花白雪繁，纷纷落地竟何言。眼底风光不须恨，相期且醉给孤园。
泊晋康横翠亭爱其山水秀丽斐然有作二首 其一
李纲（宋代）

上主疏封地，中兴启帝图。江山连肇庆，云物接苍梧。

秀气蟠南极，神功本禹谟。邦人荣望意，开府映番禺。
次韵陈敬初答虞清二子雨中见寄绝句（六首）
钱逵（元代）

关河犹未息风尘，孤负春来绿草茵。
莫报淮南近消息，题诗且慰白头人。
念奴娇（咏牡丹）
陈著（宋代）

洛阳地脉，是谁人、缩到海涯天角。绿树成阴芳雾底，得见当年台阁。园杏贵客，海棠姬侍，拥入青油幕。人间那有，风流天上标格。

如困如懒如羞，夜来应梦入，西瑶仙宅。为你闲风轻过去，□□不教妨却。娇不能行，笑还无语，惟把香狼藉。花花听取，年年无负春约。
十虫吟
舒岳祥（宋代）

虫有避债夫，缉茧枝间缀。
窃食柽松毛，负之以为盖。
首鼠开两端，见人深拒闭。
想汝作债初，已作逃匿计。
小儿不汝赦，推寻见根柢。
计穷挺身走，终日失其竁。
纵横虎短歌
王佐（汝学）（明代）

纵横虎，罢病几家遭虎苦。食了儿孙食父母，又搜遗畜巡场圃。

纵虎食人且不可，况将人肉为虎俎。我欲横戈探虎穴，咫尺只在江之浒。
丁督护歌六首 其四
刘骏（南北朝）

闻欢去北征，相送直渎浦。只有泪可出，无复情可吐。
摊破诉衷情（寄友）
蔡楠（宋代）

夕阳低户水当楼。风烟惨淡秋。乱云飞尽碧山留。寒沙卧海鸥。浑似画，只供愁。相看空泪流。故人如欲问安不。病来今白头。